作者:王沂孫
標題:一萼紅
內容:思飄飄。擁仙姝獨步，明月照蒼翹。花候猶遲，庭陰不掃，門掩山意蕭條。抱芳恨、佳人分薄，似未許、芳魄化春嬌。雨澀風慳，霧輕波細，湘夢迢迢。誰伴碧樽雕俎，笑瓊肌皎皎，綠鬢蕭蕭。青鳳啼空，玉龍舞夜，遙睇河漢光搖。未須賦、疏香淡影，且同倚、枯蘚聽吹簫。聽久餘音欲絕，寒透鮫綃。